UREDBA KOMISIJE (EU) 2021/2202

оd 9. prosinca 2021.

o izmjeni priloga II., III. i IV. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za acekvinocil, Bacillus subtilis soj IAB/BS03, emamektin, flutolanil i imazamoks u ili na određenim proizvodima

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 5. stavak 1. i članak 14. stavak 1. točku (a),

budući da:

(1) Maksimalne razine ostataka (MRO) za flutolanil i imazamoks utvrđene su u Prilogu II. Uredbi (EZ) br. 396/2005. MRO-i za acekvinocil i emamektin utvrđeni su u dijelu A Priloga III. toj uredbi. Za aktivnu tvar Bacillus subtilis soj IAB/BS03 nisu utvrđeni specifični MRO-i niti je ta tvar uvrštena u Prilog IV. toj uredbi te se stoga primjenjuje zadana vrijednost od 0,01 mg/kg utvrđena u članku 18. stavku 1. točki (b) te uredbe.

(2) U okviru postupka odobrenja uporabe sredstva za zaštitu bilja koje sadržava aktivnu tvar acekvinocil na agrumima podnesen je zahtjev za izmjenu postojećih MRO-a u skladu s člankom 6. stavkom 1. Uredbe (EZ) br. 396/2005.

(3) Za emamektin takav je zahtjev podnesen za kivi i breskvu. Za flutolanil takav je zahtjev podnesen za grah (s mahunama) i artičoku. Za imazamoks takav je zahtjev podnesen za grašak (s mahunama), soju, kukuruz i rižu.

(4) U skladu s člankom 8. Uredbe (EZ) br. 396/2005 predmetne države članice ocijenile su te zahtjeve i Komisiji dostavile izvješća o ocjeni.

(5) Europska agencija za sigurnost hrane („Agencija”) ocijenila je zahtjeve i izvješća o ocjeni, posebno ispitavši rizike za potrošače i, prema potrebi, za životinje te je dala obrazložena mišljenja o predloženim MRO-ima (2). Ta je mišljenja dostavila podnositeljima zahtjeva, Komisiji i državama članicama te ih učinila dostupnima javnosti.

(6) Za flutolanil podnositelj zahtjeva dostavio je informacije koje nisu bile dostupne tijekom preispitivanja provedenog u skladu s člankom 12. Uredbe (EZ) br. 396/2005. Te se informacije odnose na ispitivanja ostataka, analitičke metode, stabilnost kod skladištenja i metabolizam u preživača.

(7) Za imazamoks podnositelj zahtjeva takve je informacije dostavio o ispitivanjima ostataka, analitičkim metodama i metabolizmu biljaka.

(8) U okviru odobrenja aktivne tvari Bacillus subtilis soj IAB/BS03, u skladu s člankom 8. stavkom 1. točkom (g) Uredbe (EZ) br. 1107/2009 Europskog parlamenta i Vijeća (3), u sažetak dokumentacije uvršten je zahtjev za MRO. Taj je zahtjev ocijenila predmetna država članica u skladu s člankom 11. stavkom 2. te uredbe. Agencija je ocijenila zahtjev i dostavila zaključak o stručnom pregledu procjene rizika od uporabe te aktivne tvari kao pesticida (4). U njemu je navela da nije mogla donijeti zaključak o prehrambenom riziku za potrošače jer određene informacije nisu bile dostupne te je bilo potrebno da upravitelji rizikom izvrše daljnje razmatranje. Rezultati tog daljnjeg razmatranja dostupni su u izvješću o pregledu (5), u kojem je zaključeno da navedeni organizam nije patogen za ljude i da se nakon uporabe te aktivne tvari ne očekuje pojava toksina ili toksičnih metabolita u hrani. Na temelju tih zaključaka Komisija smatra da bi aktivnu tvar Bacillus subtilis soj IAB/BS03 trebalo uvrstiti u Prilog IV. Uredbi (EZ) br. 396/2005.

(9) Na temelju obrazloženih mišljenja i zaključka Agencije i uzimajući u obzir čimbenike relevantne za pitanje koje se razmatra predmetne izmjene MRO-a ispunjavaju uvjete iz članka 14. stavka 2. Uredbe (EZ) br. 396/2005.

(10) Uredbu (EZ) br. 396/2005 trebalo bi stoga na odgovarajući način izmijeniti.

(11) Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1. Prilozi II., III. i IV. Uredbi (EZ) br. 396/2005 mijenjaju se u skladu s Prilogom ovoj Uredbi.

Članak 2. Ova Uredba stupa na snagu dvadesetog dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 9. prosinca 2021. Za Komisiju Predsjednica Ursula VON DER LEYEN

(1) SL L 70, 16.3.2005., str. 1.

(2) Znanstvena izvješća Europske agencije za sigurnost hrane (EFSA) dostupna su na internetu – http://www.efsa.europa.eu:

Reasoned opinion on the modification of the existing maximum residue levels for acequinocyl in citrus fruits („Obrazloženo mišljenje o izmjeni postojećih maksimalnih razina ostataka za acekvinocil u agrumima”). EFSA Journal 2019.;17(8):5746.

Reasoned opinion on the modification of the existing maximum residue levels for emamectin in kiwi and peaches („Obrazloženo mišljenje o izmjeni postojećih maksimalnih razina ostataka za emamektin u kiviju i breskvi”). EFSA Journal 2019.;17(5):5710.

Reasoned opinion on the evaluation of confirmatory data following the Article 12 MRL review for flutolanil („Obrazloženo mišljenje o ocjeni potvrdnih podataka nakon preispitivanja MRO-a za flutolanil u skladu s člankom 12.”). EFSA Journal 2018.;17(2):5593.

Reasoned opinion on the evaluation of confirmatory data following the Article 12 MRL review for imazamox („Obrazloženo mišljenje o ocjeni potvrdnih podataka nakon preispitivanja MRO-a za imazamoks u skladu s člankom 12.”). EFSA Journal 2019.;17(2):5584.

(3) Uredba (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (SL L 309, 24.11.2009., str. 1.).

(4) Conclusion on the peer review of the pesticide risk assessment of the active substance Bacillus subtilis strain IAB/BS03 („Zaključak o stručnom pregledu procjene rizika od uporabe aktivne tvari Bacillus subtilis soj IAB/BS03 kao pesticida”). EFSA Journal 2018.;16(6):5261.

(5) Izvješće o pregledu za aktivnu tvar Bacillus subtilis soj IAB/BS03 (SANTE/10318/2019).